- Den eneste taber i det her, er min datter! Sådan lyder det fra Susanne Melgaard Pedersen, der er mor til Sara Melgaard Pedersen. Tidligere har TV2 Nord fortalt om Sara Melgaard Pedersen fra Astrup i Mariagerfjord Kommune , som har ADHD og derfor i månedsvis har måttet vente på myndighederne for at komme til køreprøve. Dumpet prøve giver mere besvær Desværre dumpede Sara for nylig sin teoriprøve, ligesom så mange andre gør i deres første forsøg. Derfor vil Sara Melgaard Pedersen og hendes mor gerne have ekstra tid til en ny teoriprøve. Og her besværliggør myndighederne igen Sara Melgaard Pedersens mulighed for at tage kørekort. - Det har været virkelig frustrerende. Der er ingen hjælp, og vi skal hele siden selv kæmpe, siger mor Susanne Melgaard Pedersen, der sågar har kontaktet ministerier for at få hjælp til datterens drøm om kørekort. Vil have ekstra tid Ekstra tid til eksamen og prøver er noget, man kender, fra uddannelsesområdet, hvor eksempelvis ordblinde eller unge med diagnoser lignede Sara Melgaard Pedersens kan få tildelt ekstra tid til eksamener. Der er dog intet at udsætte på hendes muligheder for at blive en dygtig bilist. - Du mærker ikke forskel på Sara og de andre. I modenhed er hun fuldt på højde med de andre, har det lydt fra Saras kørelærer, Benny Kudahl, der flere gange har oplevet, at det tager tid at få godkendelserne til køreelever med diagnoser. Sara Melgaard Pedersen og hendes mor har samme læge hos Lægehuset i Terndrup. Og de har, trods rykkere, opkald og sågar et lægebesøg fra Susanne selv først efter flere uger skrevet den tilladelse, der er nødvendig for en ny teoriprøve med særlige forhold. Alt imens kan Sara Melgaard Pedersen selv vente og se, sine veninder blive bilister, mens hun må vente. Se det tidligere indslag med Saras kamp for kørekort hér: Dyr ventetid Samtidig skal hun have flere køretimer jo længere tid, der går, og det er dyrt. Derfor er Susanne Melgaard Pedersen rasende, mildt sagt: - Venner og veninder får kørekørt i øjeblikket, så hun får hele tiden et gok i nødden og tænker: "Nå, det var så heller ikke min tur denne her gang." fortæller moren. Har Sara mistet modet, eller ønsker hun stadig at tage kørekortet? - Nej, ikke endnu. Men det skal ikke blive ved med at gå hende imod. Havde hun stået med det selv, var hun ikke kommet så langt, fortsætter Susanne Melgaard. Først efter flere uger fik Sara den nødvendige skrivelse fra sin læge, der muliggør en ny teoriprøve - alene og med ekstra tid. Samtidig er det velkendt, at der er ekstrem lang ventetid til køreprøver. Noget som TV2 Nord tidligere har fortalt . Alt imens er familien Melgaard nødsaget til at vedligeholde Saras kørsel med mere undervisning, som også koster penge. Herudover er der 550 kroner for helbredserklæring, plus over 500 kroner igen for lægens godkendelse. - Jeg er efterhånden så rasende, at jeg ikke kan være i min egen krop, tordner Susanne Melgaard Pedersen, som føler, det lokale lægehus har holdt hendes datter hen. - Måske mente de, hun ikke er værdig til et kørekort, men kunne de så ikke svare det? Hvis alt går, som det skal, får Sara Melgaard Pedersen mulighed for at tage sit kørekort - noget forsinket - i denne uge. Hun startede 8. december med teoriundervisning, og tirsdag den 8. maj bestod hun teoriprøven. Lægerne i Terndrup har overfor TV2 Nord ikke kunnet udtale sig "grundet tavshedspligt." Vi ville gerne have spurgt dem. hvorfor svaret har været så længe undervejs - trods de skriver henvendelser besvares efter 4-5 dage.

Opsummering:
Mens Saras veninder springer ud som bilister, må hun vente. Til stor frustration for både Sara og hendes mor.